ઓસ્ટ્રેલિયન ક્રિકેટ ટીમના કોચ ડેરેન લેહમેનને હાંકી કાઢવાનું અલ્ટિમેટમ આપવામાં આવ્યું છે. લેહમેનના સ્થાને રીકી પોન્ટિંગ કોચ બને તેવી શક્યતા છે. ઓસ્ટ્રેલિયાના ક્રિકેટરો કઈ રીતે બોલ ટેમ્પરિંગ કરતા પકડાયા હતા તેનો ખુલાસો બહાર આવ્યો છે. બ્રોડકાસ્ટર્સ દ્વારા દાવો કરાયો છે કે કેમરૂન બેનક્રોફટને પીળા કાગળથી બોલને ખરબચડો કરતાં જોયો હતો. ડેવિડ વોર્નર હાથમાં પહેરેલી ટેપથી બોલ સાથે ચેડાં કરતો હતો. ઓસ્ટ્રેલિયનો બોલ ટેમ્પરિંગ કરતા હોવાની તેમને અગાઉથી જાણ હતી. આથી બ્રોડકાસ્ટર્સ દ્વારા રંગે હાથ પકડવાનું નક્કી કરાયું હતું. કોમેન્ટેટર ફેની ડી વિલિયર્સે કહ્યું કે ઓસ્ટ્રેલિયાના બોલરો 30મી ઓવર અગાઉથી જ બોલને રિવર્સ સ્વિંગ કરતા હતા તેથી મને શંકા ગઈ હતી. અમે કેમેરામેનને સૂચન આપી હતી કે તમે આની તપાસ કરો. તેમણે દોઢ કલાક સુધી નજર રાખી અને તેમની પકડમાં બેનક્રોફ્ટ આવ્યો.